text: Palamedes
  
  publiceret: 2023-06-07 09:13:09+02:00
  Palamedes er en græsk mytologisk konge i Nauplia (den nuværende Nafplio), berømt for opfindelserne brætspil, terning, mål og vægt m.m. Han optræder ikke i Iliaden, men i digtet Kypria afslører han Odysseus, der foregiver at være vanvittig i et forsøg på at slippe for at deltage i Den Trojanske Krig. Odysseus hævner sig ved at rejse falsk anklage mod Palamedes, der derpå stenes af den græske hær. I klassisk retorik er sagen mod Palamedes skoleeksemplet på justitsmord.